U-I-153/97
Natisni
Opravilna št.:
U-I-153/97
Datum odločitve:
19. 6. 1997
Objavljeno:
OdlUS VI, 94
ECLI:
ECLI:SI:USRS:1997:U.I.153.97
Akt:
Uredba o izdaji, razdelitvi in uporabi lastniških certifikatov (Uradni list RS, št. 40/93, 72/93, 17/94, 47/94, 8/95, 69/95 in 51/96), 3. odst. 7. čl.
Izrek:
Pobuda za oceno ustavnosti in zakonitosti tretjega odstavka 7. člena Uredbe o izdaji, razdelitvi in uporabi lastniških certifikatov se zavrže.
Evidenčni stavek:
Na podlagi pravne presumpcije, uzakonjene v 19. členu Zakona o lastninskem preoblikovanju, se šteje, da je program lastninskega preoblikovanja Agencija odobrila, če ga v roku 30 dni od prejema ni zavrnila ali kot nepopolnega zavrgla. Imetniki lastniških certifikatov, ki so te vložili v odkup družbenega kapitala za delnice v skladu s takim programom lastninjenja, so te uporabili, zato izpodbijana določba tretjega odstavka 7. člena Uredbe o izdaji, razdelitvi in uporabi lastniških certifikatov (Uradni list RS, št. 40/93, 72/93, 17/94, 47/94, 8/95, 69/95 in 51/96) ne vpliva na njihovo pravico do uporabe certifikatov in za njeno izpodbijanje v smislu Zakona o Ustavnem sodišču ne izkazujejo pravnega interesa .
Geslo:
Pravni interes kot procesni pogoj za začetek postopka pred Ustavnim sodiščem na podlagi pobude.
Lastninjenje, družbenega kapitala.
Zakon, zakonska presumpcija, o odobrenem programu lastninjenja.
Lastniški certifikati, uporaba lastniških certifikatov.
Pravna podlaga:
Ustava, 160. čl.
Zakon o lastninskem preoblikovanju podjetij (ZLPP), 19., 45., 50. čl.
Zakon o Ustavnem sodišču (ZUstS), 24., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-32/93 z dne 13.7.1993 (OdlUS II,68).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Metka Avsec, Domžale in drugi
Datum vloge:
2. 6. 1997
Vrsta odločitve:
sklep
Vrsta rešitve:
zavrženje
Dokument:
US18393
Dokument v PDF obliki:
U-I-153-97.pdf
129 KB
Prenesite datoteko
U-I-153/97
19.6.1997
S K L E P
Ustavno sodišče je v postopku za preizkus pobude Metke Avsec iz Domžal in še osemnajst drugih pobudnikov na seji dne 19. junija 1997
s k l e n i l o :
Pobuda za oceno ustavnosti in zakonitosti tretjega ostavka 7. člena Uredbe o izdaji, razdelitvi in uporabi lastniških certifikatov (Uradni list RS, št. 40/93, 72/93,17/94, 47/94, 8/95, 69/95 in 51/96) se zavrže.
O b r a z l o ž i t e v
1. Pobudniki izpodbijajo 7. člen Uredbe o izdaji, razdelitvi in uporabi lastniških certifikatov (v nadaljevanju: Uredba), ki določa, da lahko imetniki lastniških certifikatov le-te uporabijo pri različnih načinih lastninskega preoblikovanja podjetij ter v kombinaciji z gotovinskim nakupom delnic in to najpozneje do 30. junija 1997. Uredbo je Vlada izdala na podlagi sedmega odstavka 31. člena Zakona o lastninskem preoblikovanju podjetij (Uradni list RS, št. 55/92, 7/93 in 31/93 - v nadaljevanju: ZLPP). Po mnenju pobudnikov naj bi ZLPP Vlado pooblastil le za podrobnejšo ureditev navodil za izdajo, razdelitev in uporabo lastniških certifikatov, ne pa tudi za določitev roka, do katerega morajo imetniki certifikate uporabiti. Z izpodbijano določbo naj bi Vlada presegla zakonsko pooblastilo in prekršila ustavno načelo o delitvi oblasti, po katerem lahko pravice in obveznosti pravnih subjektov ureja le zakon.
2. Izpodbijana določba Uredbe naj bi spravila zaposlene v podjetjih, ki se do 30. junija 1997 iz objektivnih razlogov niso mogla lastninsko preoblikovati, v neenakopraven položaj z delavci v podjetjih, ki so se lastninsko preoblikovala, hkrati pa naj bi bila tudi v nasprotju s 33. členom Ustave.
3. Pobudniki navajajo, da je pri pobudniku Mladinska knjiga Založba d.d. (v nadaljevanju: pobudnik MKZ) prišlo do zapletov pri lastninskem preoblikovanju, zato naj bi jim bila pri interni razdelitvi in notranjem odkupu onemogočena uporaba lastniških certifikatov. Po njihovem prepričanju naj bi do ustavitve postopka lastninskega preoblikovanja pobudnika MKZ prišlo zaradi nezakonitega zadržanja objave programa lastninskega preoblikovanja, sprejetega na skupščini družbe, in zaradi nezakonitega dela Agencije Republike Slovenije za prestrukturiranje in privatizacijo (v nadaljevanju: Agencija).
Izpodbijana določba Uredbe pa po prepričanju pobudnikov ne posega le v njihove pravice pri odkupu družbenega kapitala pobudnika MKZ, ampak tudi v pravico do uporabe certifikatov nasploh.
4. Pobudniki navajajo, da so Agenicji predložili program lastninskega preoblikovanja, ki pa ga ta ni ne potrdila in ne zavrnila. Objavo programa jim je nato Uradni list odklonil.
Nezakonito postopanje Agencije in Uradnega lista naj bi prekinilo postopek lastninjenja družbenega kapitala pobudnika MKZ, to pa naj bi družbi povzročilo nepopravljive posledice in nenadomestljivo škodo. Pobudnici MKZ naj bi grozila nevarnost, da bo njen družbeni kapital prenesen na Sklad za razvoj Republike Slovenije (v nadaljevanju: Sklad), družba pa naj bi v postopku lastninjenja izgubila avtonomnost. Po izteku roka, določenega z izpodbijano določbo, naj bi pobudniki ne mogli več uporabiti certifikatov za nakup delnic. Pobudniki predlagajo, naj Ustavno sodišče do dokončne določitve zadrži izvajanje izpodbijane določbe Uredbe.
B.
5. V skladu s 24. členom Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vsakdo poda pobudo za začetek postopka, če izkaže svoj pravni interes. Ta je podan, če predpis, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
6. Člen 45 ZLPP določa, da morajo podjetja, ki so se z izdajo internih delnic oziroma potrdil o deležih po Zakonu o družbenem kapitalu (Uradni list SFRJ, št. 84/89 in 46/90 - v nadaljevanju: ZDK) preoblikovala v kapitalske družbe, v roku treh mesecev po uveljavitvi ZLPP in pred pričetkom lastninskega preoblikovanja po ZLPP pripraviti program uskladitve lastninskih razmerij glede popustov, načina izvedenih plačil in sorazmerja upravljalskih pravic glede na ocenjeno vrednost družbenega kapitala (v nadaljevanju: uskladitveni program). Po drugem odstavku 45. člena ZLPP potrdi uskladitveni program Agencija s soglasjem.
Družba, ki ne uskladi lastninskih razmerij in ne pridobi soglasja Agencije, ne more izvesti lastninskega preoblikovanja po ZLPP. Pred izdajo soglasja lahko Agencija zahteva v podjetjih pregled poslovanja in dotedanjega postopka preoblikovanja.
7. Ustavno sodišče je v zadevi št. U-I-32/93 z dne 13. julija 1993 (OdlUS II, 68) obravnavalo pobudo za oceno ustavnosti 45. člena ZLPP in sklenilo, da pobude ne sprejme v obravnavo in da ne začne postopka za oceno te določbe. V obrazložitvi je menilo, da izpodbijana določba 45. člena ZLPP izhaja iz Ustavnega amandmaja XCVI k Ustavi RS (Uradni list RS, št. 35/90) in iz Ustavnega zakona za izvedbo amandmaja XCVI k Ustavi RS (Uradni list RS, št. 37/90 in 4/91) in da imajo določbe teh predpisov značaj ustavnopravnih norm, ki jih Ustavno sodišče po 160. členu Ustave ni pristojno ocenjevati.
8. Pobudnica MKZ se je leta 1990 na podlagi ZDK preoblikovala v kapitalsko družbo, zato je bila na podlagi 45. člena ZLPP pred lastninskim preoblikovanjem po ZLPP dolžna izdelati uskladitveni program in ga predložiti Agenciji v soglasje. Pobudnica MKZ uskladitve sama ni izdelala, pač pa je uskladitev po 45. členu ZLPP bila opravljena na podlagi dokončne in pravnomočne odločbe Agencije Republike Slovenije za revidiranje lastninskega preoblikovanja podjetij (v nadaljevanju: Agencija za revidiranje) z dne 26. januarja 1996, izvršene z upravno izvršbo (sklep o dovolitvi izvršbe z dne 15. marca 1996). O uskladitvi lastninskih razmerij je Agencija za revidiranje obvestila Družbenega pravobranilca, ta pa je podal izjavo, da pri pobudniku MKZ ne gre za oškodovanje družbene lastnine in da za vložitev tožbe po 50. členu ZLPP ni pogojev. S pravilno izvršitvijo odločbe Agencije za revidiranje se je v bilanci pobudnika MKZ vzpostavilo zahtevano razmerje med družbenim in zasebnim kapitalom, med delničarji pobudnika MKZ pa takšno razmerje ni bilo vzpostavljeno.
9. V juniju 1996 je pobudnica MKZ pri Agenciji vložila zahtevek za izdajo soglasja, s katerim naj se ugotovi, da so izpolnjeni pogoji iz 45. člena ZLPP. Agencija je menila, da z ugotovitvijo obsega družbenega kapitala in z bilančno uskladitvijo razmerja med družbenim in zasebnim kapitalom še niso izpolnjeni pogoji, ki jih zahteva 45. člen, in pobudniku MKZ soglasja za lastninsko preoblikovanje ni izdala. Dne 1. avgusta 1996 je pobudnica MKZ Agenciji predložila program lastninskega preoblikovanja in jo zaprosila, da ji ga v skladu z 19. členom ZLPP odobri. Agencija tudi predloženega programa ni odobrila, prav tako pa ga ni ne zavrnila in ne kot pomanjkljivega zavrgla. Ne da bi pobudnica MKZ pridobila soglasje Agencije, je program predložila Uradnemu listu zaradi objave. Uradni list je objavo programa odklonil z obrazložitvijo, da je zahteva za objavo nezakonita.
10. Člen 19 ZLPP v drugem odstavku določa, da izvede podjetje preoblikovanje po programu, ki ga sprejme organ upravljanja in ga predloži Agenciji v odobritev. V primeru, da Agencija ugotovi, da program ni ustrezen ali da izbrani način ali kombinacija načinov ni v skladu z ZLPP, lahko program v roku 30 dni od prejema pisno zavrne. V primeru, da programa v zakonsko določenem roku ne zavrne, se šteje, da je program odobrila.
11. Agencija je po prejemu programa pobudnika MKZ večkrat ustno opozarjala, da zaradi neusklajenih razmerij med delničarji, nastalih po povečanju deleža družbenega kapitala v bilanci, niso izpolnjeni pogoji za izdajo soglasja k lastninskemu preoblikovanju, o tem pa po Zakonu o upravnem postopku (Uradni list SFRJ št. 47/86 - prečiščeno besedilo) in 19. členu ZLPP ni izdala nobene odločbe. Kljub temu, da obstajajo neurejena razmerja med delničarji pobudnika MKZ, ki so delnice pridobili z interno razdelitvijo delnic, in delničarji, ki so te delnice odkupili na borzi (zunanji delničarji) in se je zaradi povečanja deleža družbenega kapitala v bilanci pobudnice MKZ vrednost delnic teh zunanjih delničarjev zmanjšala, se zaradi opustitve Agencije na podlagi citirane določbe 19. člena ZLPP šteje, da je bil program lastninskega preoblikovanja odobren in da se je postopek lastninskega preoblikovanja družbenega kapitala pri pobudniku MKZ zakonito začel. Bilančna uskladitev razmerja med družbenim in zasebnim kapitalom pa v ničemer ne prejudicira načina uskladitve lastninskih razmerij po 45. členu ZLPP.
12. S potekom roka za izdajo oziroma odklonitev soglasja, ki bi ga bila morala izdati Agencija, je pobudnik MKZ izpolnil pogoje za začetek postopka lastninskega preoblikovanja. Lastninske certifikate, ki jih je zbral od drugih pobudnikov, so ti vložili v skladu z veljavnim programom pobudnika MKZ pred iztekom roka, določenega z izpodbijano določbo Uredbe. Izpodbijana določba zato ne posega ne v pravice in pravne koristi pobudnika MKZ in ne v pravice in pravne interese drugih pobudnikov, zato za njeno izpodbijanje pobudniki ne izkazujejo pravnega interesa.
13. Obstoj pravnega interesa je za izpodbijanje splošnega akta procesni pogoj, ki pa ga ne izkazujejo ne pobudnik MKZ ne drugi pobudniki, zato je Ustavno sodišče njihovo pobudo zavrglo.
C.
14. Ustavno sodišče je ta sklep sprejelo na podlagi 24. in 25. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, mag. Janez Snoj, dr. Janez Šinkovec, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Lovro Šturm